**ΕΥΧΕΣ ΔΗΜΑΡΧΟΥ ΚΩ ΓΙΑ ΤΗ ΝΕΑ ΧΡΟΝΙΑ**

ΓΙΩΡΓΟΣ ΚΥΡΙΤΣΗΣ : “Αγάπη, Ενότητα, Υγεία και πολλά Χαμόγελα για την Κω του μέλλοντός μας”

Φίλες και Φίλοι

Το 2017 το νησί μας δοκιμάστηκε για μία ακόμα φορά.

Άντεξε και πάλι, αποδεικνύοντας ότι η Κως είναι φτιαγμένη από πολύ γερό μέταλλο.

Σταθήκαμε όρθιοι αντιμετωπίζοντας τον πιο ισχυρό σεισμό των τελευταίων χρόνων, τα βγάλαμε πέρα γιατί βγάλαμε τον καλύτερο μας εαυτό.

Το 2017 ήταν μια χρονιά που η Κως πέτυχε την ολική επαναφορά της ως κορυφαίος τουριστικός προορισμός, ξεπερνώντας τις αρνητικές συνέπειες του μεταναστευτικού.

Σταθήκαμε όρθιοι και προχωράμε μπροστά γιατί στα δύσκολα βγάζουμε τον καλύτερο μας εαυτό, ενώνουμε τις δυνάμεις μας, κοιτάμε μπροστά.

Η ενότητα, η συνεργασία και η κοινή προσπάθεια ανοίγουν νέους δρόμους για το νησί μας.

Κανείς δεν μπορεί μόνος του. Την Κω θα την κάνουμε καλύτερη, πιο ελκυστική και περισσότερο όμορφη, όλοι μαζί.

Η νέα χρονιά σηματοδοτεί την κορύφωση αυτής της προσπάθειας.

Όλοι μαζί, ξεκινάμε να κλείσουμε τις πληγές που άνοιξε ο σεισμός στις υποδομές και στο δημόσιο χώρο.

Με τις δικές μας δυνάμεις, με συνεχή και συνεπή διεκδίκηση αλλά και με ένα νέο μεγάλο στόχο: τον ολικό επανασχεδιασμό των λιμενικών εγκαταστάσεων και την ανάπλαση του ιστορικού κέντρου της Κω.

Όλοι μαζί, ενισχύουμε την τουριστική ταυτότητα του νησιού μας με νέα στοιχεία, ανοιγόμαστε σε νέες αγορές. Βελτιώνουμε την καθημερινότητα των πολιτών με νέες υπηρεσίες και υλοποιούμε έργα και παρεμβάσεις σε όλο το νησί.

Τα τρία προηγούμενα χρόνια θεμελιώσαμε και χτίσαμε έναν ισχυρό Δήμο με οικονομική αυτοτέλεια. Τους καρπούς αυτής της προσπάθειας θα τους δρέψουν οι πολίτες.

Είναι καιρός να αφήσουμε πίσω μας τις άγονες αντιπαραθέσεις που, διαχρονικά, αποτελούν τα βαρίδια αυτού του νησιού και μας εμποδίζουν να σηκωθούμε ακόμα πιο ψηλά.

Η πιο μεγάλη παράταξη είναι η ίδια η Κως, μπροστά στην Κω δεν υπάρχουν κόμματα και μικροκομματικές σκοπιμότητες και επιδιώξεις.

Τη νέα χρονιά συνειδητή μου επιλογή είναι εκεί που οι άλλοι θα αναζητούν την ένταση και την οξύτητα, εγώ να αναζητώ τη συναίνεση και τη συνεργασία.

Εκεί που οι άλλοι θα βάζουν εμπόδια, εγώ να απαντώ με πράξεις και έργα.

Εκεί που άλλοι θα υπερασπίζονται κόμματα και καταστροφικές πολιτικές, εγώ να υπερασπίζομαι τον τόπο μου και τους ανθρώπους του.

Έτσι θα προχωρήσουμε μπροστά.

Μαθαίνουμε από τα λάθη μας, μαθαίνουμε να δουλεύουμε μαζί για το κοινό καλό, μαθαίνουμε να ενώνουμε τις δυνάμεις μας, να διεκδικούμε μαζί και να κερδίζουμε.

Αυτή είναι η Κως του μέλλοντός μας. Η Κως της εξωστρέφειας, της αυτοπεποίθησης, της ενότητας και της συνεργασίας.

Σε όλους τους πολίτες της Κω, σε κάθε οικογένεια αυτού του νησιού εύχομαι Καλή Χρονιά.

Με Αγάπη, Υγεία και Χαμόγελο.

Χαρούμενο και ευτυχισμένο το 2018.